Mazurek, Milan, poslanec NR SR (2021-05-27):
Vážený pán predsedajúci, vážený pán minister financií, aj keď sa to veľmi ťažko vyslovuje, minister financií Igor Matovič, milé dámy, vážení páni, chcete od nás ako od Národnej rady po tom, čo ste tu včera predviedli, alebo čo sme sa včera dozvedeli na neverejnom hlasovaní, teda na neverejnom rokovaní, schváliť ďalších 3,5 mld. eur pre túto vládu, prijatých na úkor všetkých daňových poplatníkov Slovenskej republiky. Pán Matovič, ja vám poviem úplne na rovinu a úprimne, že po včerajšku, po tom všetkom, čo sme sa tu ako poslanci dozvedeli, som čakal, že sa vám stane nejaká nehoda, napríklad si kvapnete do oka mačací šampón alebo niečo podobné, čo sme u vás zvyknutí, dáte sa na péenku a tento návrh v skrátenom legislatívnom konaní tu pošlete predstavovať nejakého svojho poskoka, nejakého sluhu, ja neviem, napríklad Hegera. Niekoho, kto tu príde, prečíta to tu a zoberie na seba všetku tú kritiku za absolútnu neschopnosť, ktorú vaša vláda doteraz predstavila. Ale po tom všetkom, čo včera vyšlo najavo, po tom, aká organizovaná mafiánska skupina v štáte funguje, a po tom, že nám je všetkým zrejmé, že nemôže fungovať bez vrcholového politického krytia, ktoré skôr či neskôr musí skončiť práve pri vašej osobe, ste tu a obhajujete tých 3,5 mld. eur. Dobre, máte na to odvahu, to musíme uznať. Ale to, čo tu predvádzate pri obhajobe tohto návrhu, ukazuje na jednu podstatnú vec, že je úplne i-re-le-van-tné, či my sa tu budeme baviť o tom, či 300 mil. má ísť tam, či 50 mil. máme pomôcť týmto a či 25 alebo 30, alebo 10 mil. eur máme prijať alebo schváliť na takúto či onakú formu dávky, keď všetko, čo sa tu schváli na základe toho, ako vidíme, aké vzťahy sú v súčasnej vládnej koalícii, už čochvíľa nemusí platiť a opäť o mesiac, o dva, o pol roka sa to celé môže meniť. Takto dopadol váš zákon o štátnom rozpočte, takto dopadli tie gigantické deficity, rekordné deficity, ktoré ste si tu poschvaľovali a ktoré tak či tak nemali význam, pretože teraz sa rapídne a radikálne opäť zvyšujú, pretože sa ukázalo, že hospodáriť neviete. A to nie je v konečnom dôsledku nič nové, pretože vy ste to opakovane niekoľkokrát priznali. Vy osobne ste povedali, že všetky vaše financie musíte prepísať na ženu, lebo by ste pravdepodobne tieto peniaze rozdali, alebo ste hovoril o akejsi obsesii, že od rána do večera sledujete svoj účet a čakáte, ako vám tam pribúdajú peniaze, a ste na tom nejakým úchylným, divným spôsobom závislý. A teraz vy konkrétne, keď všetci vieme, že ste usvedčený daňový podvodník, spravujete celú štátnu kasu pre obyvateľov Slovenskej republiky a poslancov Národnej rady a celú verejnosť chcete klamať rôznymi rozprávkami o tom, ako vy potrebujete ďalšie peniaze na to, aby ste všetko mohli porozdávať, aby ste každému mohli pomôcť, ako všetko v budúcnosti bude krásne, dobré, jednoducho fantastické. A po tom, čo som vás tu počúval, najprv v úvodnom slove a v tej prvej rozprave, ktorú ste mali, ja som nadobudol presvedčenie, keby som tu na Slovensku nežil a nepoznal vás a nezažíval všetko to, čo obyvatelia Slovenskej republiky každý deň každému jednému z nás hovoria, že na Slovensku sa doteraz žilo fantasticky, že vláda od rána do večera nerobila vôbec nič iné, len rozdávala peniaze, pomáhala podnikateľom, pomáhala mamičkám, pomáhala dôchodcom, pomáhala každému, aby ste rozdali tak strašne veľa a pomohli tak obrovskému množstvu ľudí, že to dnes musíme, ako ste povedali, ako ten účet v reštaurácii, ktorý ste vyrobili, zaplatiť. Ja vám ale poviem, pán Matovič, keď už dnes chcete ďalších 3,5 mld. eur na úkor daňových poplatníkov, na úkor budúceho zvyšovania poplatkov a zvyšovania daní všetkých týchto obyvateľov, ako v skutočnosti ľudia pocítili tú tzv. pomoc štátu. Nepocítili ju prakticky nijak. Práve naopak, cítili presný opak. Cítili, že štát tu pre nich nie je. Cítili, že hoci si na ich úkor požičiava obrovské sumy peňazí, tak sa táto pomoc nedostáva práve tým, ktorí by ju reálne potrebovali. Nedostáva sa tým, ktorí ju potrebujú každý deň svojich životov, pretože o tú prácu prišli, pretože nemajú možnosť fungovať ďalej tak, ako fungovali predtým, pretože vláda prijala opatrenie, ktorými zavrela ich prevádzky alebo obmedzila ich činnosť. A dnes poviete, že musíte prijať 3,5 mld. pretože sa tu obrovské množstvá financií rozdali. A keď ste to tu obhajovali, keď sa vás Sulík pýtal na tú jednu miliardu, tak ste tu prišli a čítali jednu sumu po druhej, akú ste rozdali na COVID opatrenia, ale keď prišlo na vaše opatrenia, na cifry, za ktoré ste vy konkrétne zodpovedný, tak ste prečítali len názvy. Ja som tu sedel a 50 minút počúval váš kritický prejav k strane SaS, lebo nič iné to nebolo, kritický prejav k strane SaS zo strany ministra financií, a vy ste pri konkrétnych sumách týkajúcich sa vašich osobných rozhodnutí nepovedali nič len názov položky. A keď sme si to potom pozreli, zistili sme, že vy ste vlastne museli priznať, že od januára do asi polky februára len na výdavky súvisiace s testovaním, či už vo forme obstarania nových nepresných antigénových testov, alebo samotnej réžie testovania, išlo 300 mil. eur! Tristo miliónov eur len za ten jeden a pol mesiaca! Koľko je to dodnes? A hovorím len o roku 2021, pán Matovič. A potom jasné, že nemôžete hovoriť o zodpovednom, rozumnom a racionálnom hospodárení. A potom je jasné, že hoci tú SAS-ku takto vehementne, aktívne a arogantne a častokrát úplne agresívne kritizujete, tak v tomto prípade majú pravdu, keď vám tieto veci vyčítajú a snažia sa, aby sa dostali na verejnosť. Lenže pre nás všetkých ostatných, ktorí tu sedíme ako opoziční poslanci, a pre tých, ktorí to povedzme doma sledujú pred televíznymi obrazovkami alebo vidia vaše debaty, alebo vnímajú nejak politickú realitu, je to strašný pohľad. Je to strašný pohľad, vidieť tu predsedu, bývalého predsedu vlády, súčasného údajne ministra financií, ako 50 minút nerozpráva o ničom inom len o tom, aký je jeho koaličný partner nezodpovedný, hlúpy, arogantný, ako klame. A zavŕšili ste to všetko nielen tým, že Sulík sa zobral niekde do Dubaja a že nenakúpil testy a kvôli nemu umreli ľudia, ale zavŕšili ste to tým, že ste v pléne najvyššieho zákonodarného orgánu ako minister financií povedali, pán Matovič, že na ministerstve hospodárstva sa dejú podvody s dotáciami. Vy ste tu povedali, že váš minister, koaličný partner Richard Sulík pácha podvody s dotáciami na ministerstve hospodárstva. Týmto ste to zakončili. A potom očakávate, že majú poslanci takémuto ministrovi financií schváliť ďalšie navýšenie rozpočtu o 3,5 mld. eur? Pán Matovič, takto chcete, aby štát fungoval? Mojou úlohou nie je posudzovať, či Sulík rozkráda dotácie alebo nie, ale vidiac ako opozičný poslanec, že toto hovorí v pléne priamo minister financií, neformálny premiér, lebo málokto môže uveriť tomu, že práve Eduard Heger je súčasným aktívnym premiérom, tak asi ťažko, veľmi ťažko s čistým svedomím môže ktokoľvek zahlasovať za takéto navýšenie rozpočtu. A čo vám bolo vytýkané a čo je zásadná pravda, pán Matovič, je skutočnosť, ktorú vy ste opomenuli, ktorú ľuďom nepoviete, lebo stále rozprávate o tom, ako treba rozdávať, ako treba pomáhať, ako treba všetkým dať všetko, je tá skutočnosť, že súčasné navyšovanie deficitu, to neuveriteľné navyšovanie štátneho dlhu, ktorého sme svedkami pri vašej vláde, bude musieť v budúcnosti niekto zaplatiť. A vy nepoužívajte slová, ako keď ste tu rozprávali, že my to v budúcnosti budeme musieť zaplatiť. Nie vy, obyvatelia Slovenskej republiky, na vyšších cenách, na vyšších poplatkoch a predovšetkým na vyšších daniach. Povedzte ľuďom na rovinu, akú chystáte daň z nehnuteľností na ministerstve financií. Toto ste tu mali hovoriť. Lebo to je priamo súvisiace s týmto návrhom zvyšovania výdavkov štátneho rozpočtu. Ľudia sa budú objektívne a oprávnene pýtať, z čoho to v budúcnosti zaplatia. A týka sa to aj vás, koaliční poslanci, keď to chcete podporiť. Povedzte ľuďom, čo ich v budúcnosti čaká! Nehovorte len o tom, že teraz potrebujete 3,5 mld. k už predtým schváleným pomaly 8 mld., že v tomto roku to bude takmer 11 mld. zatiaľ, v máji. Koľko to bude v decembri, netušíme. Ale povedzte im na rovinu, nehrajte nejaké zákulisné hry, povedzte im na rovinu, čo ich čaká. Ako zvýšite daň z nehnuteľností, ako zvýšite ostatné dane, ako zvýšite odvody, čo ich čaká? Lebo toto je pravda. Nehrajte sa tu na to, že idete rozdávať peniaze, keď ľudia ich v budúcnosti budú musieť z niečoho zaplatiť. A to zvyšovanie daní už musí prísť v tomto roku, v tomto roku, ak nechcete ísť do úplného štátneho krachu. A preto je úplne objektívna a legitímna debata baviť sa o tom, čo nás čaká v budúcnosti, pretože pán Matovič tu nepovedal ani slovom, aké opatrenia, aké plány prijmete do budúcnosti. A nech sa to dotýka čohokoľvek, aj ozdravovania nemocníc a toho, ako sa neuveriteľne zadlžujú, ako ich neustále treba oddlžovať, aj v tejto téme zase poviete, 400, 500, 600 mil. eur nám treba na oddlženie nemocníc. A ozdravné plány, o ktorých ste tu rozprávali pri poslednom oddlžovaní nemocníc, sú fuč. Neplatia, nefungujú, neboli efektívne. Z akého dôvodu by ktokoľvek mal dnes hlasovať za posunutie návrhu zvýšenia štátneho dlhu o ďalších 3,5 mld. eur v skrátenom legislatívnom konaní, prijatého v období črtajúcej sa veľkej koaličnej krízy, keď tu 50 minút Matovič nadával na Sulíka, prijatého v období, keď sedem dní nefungovala Národná rada, pretože sa títo dvaja hádali a nevedeli sa dohodnúť prakticky na ničom? A prijatého v období, kedy obyvatelia Slovenskej republiky vlastne ani netušia, čo to bude pre nich do budúcna znamenať. Ľudia si tieto odpovede zaslúžia. Zaslúžia si vedieť, ako to bude vplývať na ich život. Zaslúžia si vedieť, o koľko budú platiť viac. Lebo dnes, v máji 2021 schvaľovať navýšenie o 3,5 mld. je krásne. Ale nepovedať im to bé, čo to bude pre nich znamenať v budúcnosti, je zradou obyvateľov Slovenskej republiky. Môžte nás tu opíjať rôznymi rozprávkami a môžme sa o tom baviť, ale vždy tam dodajte aj to bé, o koľko zvýšite dane, o koľko zvýšite odvody a čo to všetko bude pre ľudí znamenať. Lebo to je presne to, čo ľudí v dnešnej dobe zaujíma. Lebo ak budú v budúcnosti opäť vidieť ministra financií, ako im na kamery povie, a potrebujeme tomu U. S. Steelu dať, ja neviem, 800, 900 mil., 1 mld. na nové pece, a zároveň títo ľudia uvidia, že ich daň z nehnuteľnosti sa niekoľkonásobne zvýši, tak to len potom pocítite, akým spôsobom si ľudí znepriatelíte. Keď sa tu dnes hovorí o tom, že sa rozvinul trend, že reštaurácie, bary a rôzne iné subjekty služieb vás majú na nejakých tých tzv. blacklistoch, na čiernych zoznamoch, že vás ani neobslúžia, že vás nepustia dnu, pretože vás nenávidia za všetko, čo ste im doteraz spôsobili, tak potom to bude úplne nový level. A mojou úlohou nie je len kritizovať nejaké tie konkrétne cifry, kritizovať konkrétne sumy, pretože to naozaj pri vás nemá zmysel, keď tu človek nevie, čím ho táto vláda prekvapí o mesiac. Či naozaj Matovič nepríde o mesiac s novým návrhom zase v skrátenom legislatívnom konaní a povie, dajme tam ešte 3 mld., dajme tam ešte 2 mld. Veď to je ako pokladnička, ono to padá z neba. Jednoducho tie peniaze sa rodia na stromoch, môžme ich len tak pozbierať! Pre ľudí to nič neznamená! A bavíte sa tu o tom ako malé deti, ako bez úplne akejkoľvek zodpovednosti, až to fakt nasvedčuje tomu, že už prakticky rátate s tým, že táto vláda končí a potrebujete si tých ľudí kúpiť, potrebujete si ich zaplatiť spôsobom, ktorý SMER, na ktorý sa smeráci naozaj s 13. dôchodkami ani zďaleka jednoducho nepribližovali. Čiže v žiadnom prípade nemôžem hlasovať za takéto navýšenie dlhu pre všetkých obyvateľov Slovenskej republiky a na rozdiel od tých rozprávok, ktorými nás tu opíjate, vás oficiálne žiadam, aby ste obyvateľom Slovenskej republiky konečne povedali to bé. Nie to, že Sulík nenakúpil testy, nie to, že Sulík sa váľa niekde v Dubaji, to je váš osobný problém, to si riešte so Sulíkom niekde za zavretými dverami. Nikoho nezaujíma, jak vy nemáte radi Sulíka. Ľudí zaujíma, čo ich čaká budúci rok, o koľko budú musieť platiť viac, lebo to je výsledok vašej politiky, pán Matovič. To je výsledok vás koaličných poslancov, ktorí si hovoríte, že ste sociálne cítiaci. Ale na druhej strane sa tá sociálna, ten sociálny súcit na ľudí ukáže v budúcich rokoch takým spôsobom, že už absolútne nebudú mať z čoho žiť, lebo z ich výplaty všetko odovzdajú na rôznych daniach a poplatkoch a zvýšených cenách a potom ten váš sociálny súcit, ktorým ste ich dostali do tejto situácie, bude niečo, za čo v pozícii ľudí trpko zaplačete. Čiže toľko z mojej strany a budem hlasovať proti tomuto vášmu návrhu.